MTI2012.05.05. 19:08
Az olimpiai bajnoki címvédő magyar férfivízilabda-válogatott egy csoportba került a nagy rivális szerb csapattal a londoni nyári játékok pólótornájának hatcsapatos csoportjait kialakító szombati sorsolás eredményeképpen.
További roppant nehéz riválisnak ott van még a januári, eindhoveni Eb másik döntőse, Montenegró válogatottja és az Egyesült Államok csapata, amellyel Kemény Dénes sorozatban háromszor ötkarikás aranyérmes gárdája a 2008-as pekingi fináléban találkozott.
A nőknél a magyar csapat - amely négy esztendeje Pekingben negyedik lett az ötkarikás játékokon - az Ázsia-bajnok Kínát, a Pán-amerikai Játékokon első Egyesült Államokat és az áprilisi trieszti ötkarikás selejtezőtornát megnyerő Spanyolországot kapta londoni csoporttársnak. A férfiválogatott éppen a szerbekkel kezd az olimpián, a nők pedig az amerikaiakkal nyitják a csoportmérkőzéseket.
Kemény Dénes a brit fővárosban, a helyszínen követte nyomon a sorsolást, majd a válogatott honlapja, a www.vlv.hu szólaltatta meg: "Ha szárazan a tényeket nézzük, akkor az elmúlt három év eredményeit figyelembe véve csak a görög-angol párosból kaptuk a könnyebbet, tehát összességében a sorsolás révén inkább az erősebb csapatok jutottak nekünk. De miután ez az olimpia újra olyan, mint Sydney, azaz negyeddöntőt az első négy játszik a csoportból, én úgy gondolom, hogy ebből a szempontból nem okvetlenül előnytelen, hogyha a csoport erős, mert az esetleg egy verhetőbb ellenfelet hozhat a nyolc között."
A szakvezető úgy gondolja, hogy csapata hamar belelendül majd az olimpiába, mert a szerb meccset Montenegró elleni követi. Emlékeztetett, Athénban volt így, csak akkor a szerbek után a horvátok következtek. "A csoportellenfeleink közül az angolokkal egyszer játszunk, mindenki mással kétszer az olimpia előtt" - tette hozzá Kemény Dénes.
A háromszoros olimpiai bajnokok közül Kásást Tamás értékelte a csoportbeosztást: "Nehéz csoportba kerültünk, de mivel a továbbjutásunk nem szabad, hogy kérdéses legyen, talán még szerencsés is, hogy lesz pár kemény meccsünk az elején. A negyeddöntőben is olyan ellenfelet kaphatunk, amely ellen esélyesként szállhatunk majd vízbe" - mondta Kásás.
A csoportok összetétele, férfiak:
Kikapott az ausztráloktól, a harmadik helyért játszhat a nőipóló-válogatott